<classify> KUPATIKANA kwa dawa, vifaa tiba na vifaa vya maabara kwa wakati kwenye vituo vya afya nchini, kumesaidia kupunguza malalamiko ya wananchi na kudhibiti magonjwa yanayoweza kuzaa usugu kwa wagonjwa kutopata dawa kwa wakati. Hayo yalielezwa na Mganga Mfawidhi wa Zahanati ya Kakunyu, Dk Auston Martin, wakati akizungumza na waandishi wa habari ambao wapo katika ziara ya kuangalia taratibu za usambazaji dawa, vifaa tiba na vitendanishi vya maabara kwenye vituo vya kutolea huduma za afya mkoani Kagera.Kupatikana kwa dawa muhimu kwa wakati katika zahanati yetu kumesaidia kwa kiasi kikubwa kupunguza magonjwa mawili makubwa ya malaria na yale ya zinaa yaliyokuwa yanasumbua eneo hili kwa muda mrefu alisema. Alisema kwa sasa dawa wanazozipata kutoka Bohari ya Dawa Tanzania MSD zinapatikana kwa asilimia 94 ukilinganisha na awali, ambapo dawa zilikuwa hazifiki kwa wakati, hali iliyosababisha malalamiko makubwa kutoka kwa wananchi.Aidha alitaja magonjwa ya zinaa yanayosumbua katika eneo hilo kuwa ni kaswende na kisonono, hali inayosababishwa na wananchi kuona aibu ya kununua kondomu na uelewa mdogo kuhusu matumizi ya mipira hiyo. Dk Martin alitaja sababu nyingine kuwa ni muingiliano wa watu kutoka nchi jirani ya Uganda Wilaya ya Isingilo na wanaume wengi kutofanyiwa tohara ambapo tayari mashirika ya nje ya nchi yanayojishughulisha na masuala ya kutoa elimu kwa wananchi juu ya maambukizi ya virusi vya Ukimwi MDH yameanzisha kampeni ya utoaji wa tohara kuanzia watoto wenye umri wa miaka 10 hadi watu wazima. Alieza kuwa pamoja na kupungua kwa magonjwa hayo changamoto nyingine ni maambukizi ya virusi vya Ukimwi, ambapo katika zahanati hiyo ina wananchi 21 wenye maambukizi ya virusi hivyo wanaopatiwa huduma katika kliniki za kudhibiti makali ya virusi vya UKIMWI ya mama na mtoto.  <topic>: kitaifa 